CELEX: 32020R1289
Language: ro
Date: 2020-09-09 00:00:00
Title: Regulamentul de punere în aplicare (UE) 2020/1289 al Comisiei din 9 septembrie 2020 privind clasificarea anumitor mărfuri în Nomenclatura combinată

16.9.2020   
               
               
                  RO
               
               
                  Jurnalul Oficial al Uniunii Europene
               
               
                  L 302/11
               
            
         REGULAMENTUL DE PUNERE ÎN APLICARE (UE) 2020/1289 AL COMISIEI
         din 9 septembrie 2020
         privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:
         
                     (1)
                  
                  
                     Pentru a se asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.
                  
               
                     (2)
                  
                  
                     Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.
                  
               
                     (3)
                  
                  
                     În temeiul acestor reguli generale, mărfurile descrise în coloana (1) a tabelului din anexă trebuie clasificate la codul NC indicat în coloana (2), pe baza motivelor care figurează în coloana (3) a tabelului menționat.
                  
               
                     (4)
                  
                  
                     Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă trebuie să fie de trei luni.
                  
               
                     (5)
                  
                  
                     Măsurile prevăzute de prezentul regulament sunt conforme cu avizul Comitetului Codului vamal,
                  
               ADOPTĂ PREZENTUL REGULAMENT:
         
            Articolul 1
            Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a tabelului menționat.
         
         
            Articolul 2
            Informațiile tarifare obligatorii care nu sunt conforme cu prezentul regulament pot fi invocate în continuare, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.
         
         
            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 9 septembrie 2020.
            
               
                  Pentru Comisie,
               
               
                  Pentru Președinte,
               
               Gerassimos THOMAS
               
                  Director general
               
               
                  Direcția Generală Impozitare și Uniune Vamală
               
            
         
         
            (1)  JO L 269, 10.10.2013, p. 1.
         
            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1).
      
      
         
            ANEXĂ
            
                        Descrierea mărfurilor
                     
                     
                        Clasificare (Cod NC)
                     
                     
                        Motive
                     
                  
                        (1)
                     
                     
                        (2)
                     
                     
                        (3)
                     
                  
                        Șervețele din hârtie nețesute, de unică folosință (aproximativ 3 cm × 6 cm fiecare), împachetate individual și condiționate pentru vânzarea cu amănuntul în cutii de 100 de șervețele.
                        Șervețelele sunt impregnate cu o soluție alcoolică ce conține 70 % alcool izopropilic și 30 % apă.
                        Produsul este destinat pentru a fi utilizat pentru dezinfectarea generală a pielii și a altor suprafețe (cum ar fi instrumentele medicale neinvazive).
                     
                     
                        3808 94 90
                     
                     
                        Clasificarea se stabilește pe baza regulilor generale 1 și 6 de interpretare a Nomenclaturii combinate și pe baza textului codurilor NC 3808, 3808 94 și 3808 94 90.
                        Clasificarea la poziția 3005 este exclusă, deoarece șervețelele nu sunt utilizate în scopuri medicale, chirurgicale, stomatologice sau veterinare specifice (a se vedea, de asemenea, nota explicativă la Sistemul armonizat aferentă poziției 3005, primul paragraf).
                        Clasificarea la poziția 3402 este exclusă, deoarece scopul principal al produsului nu este curățarea, ci dezinfectarea. Produsul este considerat dezinfectant și este condiționat pentru vânzarea cu amănuntul ca dezinfectant (a se vedea nota 2 la secțiunea VI).
                        În consecință, produsul trebuie clasificat la codul NC 3808 94 90 ca dezinfectant, condiționat pentru vânzarea cu amănuntul.